รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับเอกอัครราชทูตสาธารณรัฐอินเดีย
รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับเอกอัครราชทูตสาธารณรัฐอินเดีย โดยทั้งสองฝ่ายพร้อมส่งเสริมความสัมพันธ์และความร่วมมือด้านต่างๆ อย่างใกล้ชิดในทุกมิติพลโทคงชีพ ตันตระวาณิชย์ โฆษกกระทรวงกลาโหม เปิดเผยภายหลัง พลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับ นางสุจิตรา ทุไร ( Suchitra Durai ) เอกอัครราชทูตสาธารณรัฐอินเดียประจำประเทศไทย ในโอกาสรับหน้าที่ ณ ศาลาว่าการกลาโหม ว่าทั้งสองฝ่าย. ได้หารือถึงการพัฒนาความร่วมมือด้านความมั่นคงและการทหารระหว่างกัน ทั้งระดับทวิภาคีและพหุภาคี ในด้านการฝึก ด้านอุตสาหกรรมป้องกันประเทศ งานวิจัยและพัฒนา รวมทั้งด้านเศรษฐกิจ โดย พล.อ.ประวิตร ย้ำว่า ไทยมีความมุ่งมั่น ส่งเสริมความสัมพันธ์และความร่วมมือกับอินเดียให้ใกล้ชิดขึ้นในทุกมิติ พร้อมทั้งสนใจแลกเปลี่ยนประสบการณ์ด้านความมั่นคงไซเบอร์ และกิจการอวกาศ รวมทั้งต้องการผลักดันความตกลงระหว่างศูนย์ประสานการรักษาความมั่นคงปลอดภัยระบบคอมพิวเตอร์ของทั้งสองประเทศ พร้อมเชิญนักลงทุนอินเดียร่วมลงทุนในเขตเศรษฐกิจพิเศษภาคตะวันออก หรือ EECด้าน นางสุจิตรา ทุไร เอกอัครราชทูตสาธารณรัฐอินเดียประจำประเทศไทย กล่าวว่า อินเดียพร้อมให้ความร่วมมือกับไทย พัฒนาความสัมพันธ์และความร่วมมือระหว่างกันอย่างใกล้ชิด ผ่านกลไกความร่วมมือต่างๆ โดยจะเร่งผลักดันให้มีการลงนามความตกลงระหว่างกันให้บรรลุประโยชน์ร่วมกันโดยเร็ว สำหรับความร่วมมือด้านการลงทุนนั้น มีนักธุรกิจอินเดียหลายราย สนใจเข้าร่วมลงทุนในพื้นที่ EEC ซึ่งจะสามารถพัฒนาประโยชน์ร่วมกันต่อไป